Masjid Jami Sungai Jingah ngini sabuting masjid basajarah di kota Banjarmasin, Kalimantan Selatan. Masjid baarsitektur Banjar wan kolonial nang diulah babahan dasar kayu ulin ngini dibangun tahun 1777. Wadah pamulaan masjid dibangun di pinggir Sungai Martapura, lalu masjid ngini dipindah bahiniada di Jalan Masjid kelurahan Antasan Kecil Timur, Kota Banjarmasin pada tahun 1934.
Wayah sebelum masjid ngini dibangun, masyarakat Banjar kangalihan baibadah marga kadada masjid nang ganal gasan menampung urang banyak. Pemerintah kolonial Belanda nang datang kada dikatujui oleh masyarakat Banjar bausaha mamakai kesempatan ngitu gasan maambil hati urang Banjar. Buhan Belanda baniat menyumbangakan duit hasil pajak gasan pembangunan masjid. Kabujuran wayahitu pendapatan pajak pemerintah Belanda matan hasil memeras rakyat Kalimantan lagi banyak, tautama matan hasil hutan nangkaya karet wan damar. Tapi masyarakat Banjar kada hakun wan menolak tawaran ngitu. Gasan urang Banjar nang baagama Islam adalah haram hukumnya menerima pambarian matan penjajah Belanda, apalagi gasan pembangunan masjid.
Gasan maatasi permasalahan ngitu masayrakat bakumpulan membangun masjid. Tuha-anum, lakian wan binian bakumpulan mangumpulakan duit, ada nang menyumbangakan tanah, emas atau hasil pahumaan, jadi kada lawas kemudian di atas tanah seluas 2 hektare bedirilah sabuting mesjid nang megah gasan baibadah sampai wayahini.
Di masjid ngini ada kantor Majelis Ulama Indonesia kota Banjarmasin wan di belakang masjid ada Komplek Makam Pangeran Antasari.
bjn_Latn bjn_Latn bjn_Latn bjn_Latn